Vasiliy Krikun. Vasiliy Gavrilovich Krikun (1918-yil 24-dekabr, Fargʻona viloyati Oktyabr qishlogʻi — 2007-yil 10-mart, Novosibirsk) — otryad boshligʻi, 315-Melitopol Qizil Bayroq diviziyasi 362-miltiq polki batalyoni partiya tashkilotchisi. 4-Ukraina fronti 51-armiya katta serjanti, Sovet Ittifoqi Qahramoni (1943). Biografiyasi. Vasiliy Krikun 1918-yilning 24-dekabrida Fargʻona viloyati Oktyabr qishlogʻida oddiy ukrain ishchi oilasida tavallud topgan. U oʻrta maktabning 5-sinfini tamomlagach, „Zarya“ kolxozida veterinariya feldsheri boʻlib xizmat qilgan. 1942-yilda Krikun ixtiyoriy ravishda Qizil Armiya safiga qoʻshiladi (chaqiruv yoʻli bilan tibbiy koʻrikdan oʻtkazilganda u harbiy xizmatga yaroqsiz deb topilgan). Krikun konchi-bombardimonchilar kurslarini tamomlagan va 315-piyodalar diviziyasiga yuborilgan. Ikkinchi jahon urushida, 1942-yildan 4-Ukraina frontida ishtirok etgan. Janglarning birida Krikun temir yoʻlning bir qismiga mohirlik bilan mina qoʻyadi va dushmanning zirhli poyezdini yoʻq qilishga erishadi, xuddi shu jangda bir qancha fashistlarni asirga oladi. Yana bir jangda esa Krikun dushman qo‘mondonlik punkti va shtab-kvartirasini yo‘q qilishda koʻrsatgan jasorati va qahramonligi bilan boshqalardan ajralib turadi. 1943-yilda Sovet Ittifoqi Kommunistik Partiyasi aʼzoligiga qabul qilinadi va batalyonning partiya tashkilotchisi etib saylanadi. 1943-yil oktyabr oyida otryad boshligʻi sifatida, Melitopolni ozod qilish paytidagi janglarda Krikun jangchilarga shaxsiy namuna koʻrsatadi, konserva zavodiga hujum uyushtirish paytida u birinchi boʻlib hujumga oʻtadi. Temir yoʻl yaqinidagi jangda, dushman yarador rota komandirini almashtirayotganidan unumli foydalangan holda uning polkidagi askarlar dushman pozitsiyalarini egallashga muvaffaq boʻlishadi va Krikunning oʻzi oʻnga yaqin fashistni yoʻq qilishga erishadi, ulardan bir nafari ratsiya vakili va yana bir nafari rasmiy hujjatlar solingan sumkani qoʻriqlovchi dushman askarlari boʻlgan. SSSR Oliy Kengashi Prezidiumining 1943-yil 1-noyabrdagi farmoni bilan qo‘mondonlikning jangovar topshiriqlarini namunali bajargani hamda bir vaqtning o‘zida ko‘rsatgan jasorati va qahramonligi uchun serjant Krikun Vasiliy Gavrilovich Sovet Ittifoqi Qahramoni unvoni va Lenin ordeni hamda „Oltin yulduz“ medali bilan taqdirlanadi (№ 1300). Urush paytida serjant Krikun 250 dan ortiq fashistlarni yoʻq qiladi va asirga oladi, yettita tank va oltita mashinani portlatib yuboradi. Keyinchalik Krikun 24-zaxira miltiq diviziyasi (Turkiston harbiy okrugi) 368-zaxira miltiq polkida, SSSR Ichki ishlar xakq komissarligi ichki qoʻshinlarining 427-konvoy polkida batalyonning partiya tashkilotchisi boʻlib xizmat qiladi. 1946-yilda esa katta serjant unvoni bilan yurtiga demobilizatsiya qilinadi. Vasiliy Gavrilovich Krikun Novosibirskdagi Kleshchixinskiy qabristoniga dafn etilgan. Xotira. Sovet Ittifoqi Qahramoni Vasiliy Gavrilovich Krikun nomi Novosibirskdagi Shon-sharaf yodgorligi qoshidagi Qahramonlar xiyobonida abadiylashtirilgan.